DA Den Europæiske Unions Tidende L 71/20

KOMMISSIONENS BESLUTNING

af 10. december 2008

om Italiens statsstøtte C 60/07 til Fluorite di Silius SpA

(meddelt under nummer K(2008) 7805)

(Kun den italienske udgave er autentisk)

(EØS-relevant tekst)

(2009/239/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte bemærkninger i overensstemmelse med disse artikler (1), under hensyntagen til disse bemærkninger, og

ud fra følgende betragtninger:

I. SAGSFORLØB

(1) Den 11. december 2007 meddelte Kommissionen Italien, at den havde besluttet at indlede proceduren efter traktatens artikel 88, stk. 2, med hensyn til den støtte, der var ydet Fluorite di Silius SpA. Kommissionens beslutning om at indlede proceduren blev offentliggjort i Den Europæiske Unions Tidende (2) med en opfordring til interesserede parter til at fremsætte bemærkninger dertil.

(2) Som led i indledningen af den formelle undersøgelsesprocedure modtog Kommissionen bemærkninger fra Italien den 17. januar 2008. Den 20. februar 2008 sendte Kommissionen den pågældende beslutning til de tre virksomheder, der havde fremsat bemærkninger som led i den formelle undersøgelse af den tilsvarende sag C 16/06, Nuova Mineraria Silius (3). Kommissionen modtog bemærkninger fra tre virksomheder henholdsvis den 3., 4. og 5. marts 2008. Den 28. april 2008 blev bemærkningerne fra tredjemand videresendt til Italien med anmodning om kommentarer.

(3) Den 18. marts 2008 blev der holdt møde mellem Kommissionen og de italienske myndigheder, og den 15. maj 2008 blev der fremsendt en anmodning om oplysninger til Italien, hvis svarbrev blev registreret den 10. juni 2008.

II. BESKRIVELSE

(4) Den 8. februar 2007 modtog Kommissionen en klage over, at den selvstyrende region Sardinien (i det følgende benævnt »regionen Sardinien«) skulle have til hensigt: i) at afholde et udbud med henblik på tildeling af koncession på drift af minen, Genna Tres Montis, som Nuova Mineraria Silius (»NMS«) havde opgivet den 25. juli 2006, ii) at oprette et nyt selskab, Fluorite di Silius SpA, som skulle deltage i det pågældende udbud, og iii) at overføre alle NMS′ tidligere medarbejdere til Fluorite di Silius SpA

(5) Regionen Sardinien udarbejdede i juni 2006 en driftsplan (Programma di intervento e gestione) for videreførelse af minedriften i Genna Tres Montis. I september 2006 foretog Banca CIS en gennemførlighedsundersøgelse, som bekræftede, at planen var rentabel. På grundlag af denne undersøgelse besluttede regionen Sardinien den 4. oktober 2006 (4) at oprette et selskab, der skulle deltage i udbuddet om koncession på minedriften. Derefter oprettede man Fluorite di Silius SpA, der ejes fuldt ud af regionen Sardinien.

(6) I lighed med NMS beskæftiger det nye selskab sig hovedsagelig med produktion og afsætning af fluorit (5) og blyglans (6). Driftsplanen for Fluorite di Silius SpA var baseret på udvinding af ca. 2,23 millioner tons malm, hvorved minens eksisterende reserver ifølge de foreliggende skøn (7) ville blive opbrugt. Som i NMS′ tilfælde skulle det meste af produktionen sælges til virksomheden Fluorsid SpA, der fremstiller flussyre, og hvori regionen Sardinien har en kapitalandel på 40 %.

(7) Udbuddet om koncession på minedriften blev bekendtgjort den 9. marts 2007. Den 23. maj 2007 tildelte udvælgelseskomitéen den eneste tilbudsgiver, nemlig Fluorite di Silius SpA, koncessionen på minedriften.

(8) Kommissionen besluttede at indlede proceduren efter traktatens artikel 88, stk. 2, med hensyn til ovennævnte foranstaltninger af nedenstående tre årsager.

(9) For det første indebar udbuddet den betingelse, at alle de medarbejdere, der var ansat hos NMS, inden virksomheden blev afviklet, herunder frigjort arbejdskraft, skulle ansættes i mindst fem år og med samme indplacering og lønforhold af den virksomhed, der fik tildelt koncessionen. Kommissionen er af den opfattelse, at udbud, som omfatter denne type betingelser, der ikke svarer til markedsvilkårene, ikke opfylder det markedsøkonomiske investorprincip. Sådanne betingelser formodes især at indebære en fordel, i hvert fald for den afhændede virksomhed, som herved beskyttes mod et konkurrencemæssigt pres, hvilket finansieres ved, at staten giver afkald på indtægter (8).

(10) For det andet var Kommissionen ikke sikker på, at regionen Sardinien havde optrådt som en markedsøkonomisk investor, da den havde oprettet selskabet Fluorite di Silius SpA med det formål at lade det deltage i udbuddet om koncession på minedrift på grundlag af en driftsplan med en intern rente på 3,5 % (9), dvs. langt under gennemsnittet for den pågældende branche (10) og under investors offeromkostninger målt på grundlag af statsobligationer (11).

(11) For det tredje fremgik det klart af den undersøgelsesrapport, som regionen Sardinien den 6. juni 2007 fik forelagt af sin afdeling for minedrift, at projektets tidshorisont (ni år) ikke giver mulighed for fuldstændig afskrivning og dækning af investeringerne i driftsplanen for Fluorite di Silius SpA (ca. 36,76 mio. EUR). En betydelig del af investeringerne, ca. 13,5 mio. EUR (svarende til 36 % af de samlede investeringer), ville således ikke være dækket (12). En hurtigere afskrivning af investeringerne (hvilket i øvrigt ikke er tilladt efter de nationale regnskabsprincipper) ville pålægge virksomhedens resultatopgørelse en yderligere byrde. Kommissionen havde derfor udtrykt tvivl om, hvorvidt hovedpunkterne i driftsplanen ville have været acceptable for en markedsøkonomisk investor.

(12) Den 18. marts 2008 blev der holdt møde mellem Kommissionen og de italienske myndigheder, hvor Kommissionen redegjorde nærmere for sine forbehold i beslutningen om indledning af den formelle undersøgelsesprocedure. Ved et brev, som Kommissionen modtog den 16. april 2008, og som blev registreret den 17. april 2008, meddelte de italienske myndigheder Kommissionen, at udbuddet om koncession på minedriften var blevet annulleret. Ved brev af 10. juni 2008, der blev registreret samme dag, fremsendte de italienske myndigheder en kopi af det formelle dokument af 8. april 2008 (13) om annullering af udbuddet. Ved samme brev erklærede de italienske myndigheder, at driftsplanen for Fluorite di Silius SpA, hvis gennemførlighed Kommissionen havde udtrykt tvivl om i beslutningen om indledning af proceduren, var blevet ophævet.

(13) Ved brev af 16. april 2008, der blev registreret den 17. april 2008, meddelte de italienske myndigheder Kommissionen, at de agtede at bekendtgøre et nyt udbud, som ikke ville omfatte betingelsen vedrørende ansættelsen af alle de tidligere NMS-medarbejdere (jf. betragtning 9). De italienske myndigheder forelagde desuden Kommissionen en kopi af udbuddet, som ikke indeholdt nogen betingelser vedrørende ansættelse af de tidligere medarbejdere.

(14) De italienske myndigheder meddelte ved brev af 10. juni 2008, der blev registreret samme dag, at der ville blive fremlagt en ny driftsplan, hvis selskabet besluttede at deltage i det nye ubetingede udbud. De italienske myndigheder forpligtede sig desuden til at underrette Kommissionen om resultatet af det nye udbud og en eventuel tildeling af den koncession, som NMS havde opgivet. De italienske myndigheder forpligtede sig endvidere til på Kommissionens anmodning at forelægge driftsplanen for den virksomhed, der fik tildelt koncessionen (14).

(15) Kommissionen bemærker, at selskabet Fluorite di Silius SpA, der ejes fuldt ud af regionen Sardinien, skal have en driftsplan, der opfylder det markedsøkonomiske investorprincip, hvis det skulle beslutte at deltage i det nye udbud.

(16) Da det udbud, der omfattede betingelsen vedrørende ansættelse af tidligere medarbejdere, er blevet annulleret, kan denne betingelse ikke længere udgøre statsstøtte, og dermed kan Fluorite di Silius SpA heller ikke længere betragtes som potentiel støttemodtager. Samtidig er den driftsplan, der blev fremlagt i forbindelse med dette udbud, nu ophævet. På denne baggrund kan det konkluderes, at den formelle undersøgelsesprocedure ikke længere tjener noget formål og derfor kan indstilles.

III. KONKLUSION

(17) Da det betingede udbud om tildeling af koncession på minedrift i minen Genna Tres Montis, som den formelle undersøgelsesprocedure vedrørte, er blevet annulleret, tjener undersøgelsen ikke længere noget formål.

(18) Den formelle undersøgelsesprocedure, der blev indledt den 11. december 2007 i henhold til EF-traktatens artikel 88, stk. 2, med hensyn til støtten til Fluorite di Silius SpA, skal derfor indstilles —

VEDTAGET FØLGENDE BESLUTNING:

Artikel 1

Den formelle undersøgelsesprocedure i henhold til traktatens artikel 88, stk. 2, der blev indledt den 11. december 2007 med hensyn til Fluorite di Silius SpA, indstilles.

Artikel 2

Denne beslutning er rettet til Den Italienske Republik.

Udfærdiget i Bruxelles, den 10. december 2008. På Kommissionens vegne Neelie KROES Medlem af Kommissionen

(1) EUT C 30 af 2.2.2008, s. 28.

(2) EUT C 30 af 2.2.2008, s. 28.

(3) EUT L 185 af 17.7.2007, s. 18.

(4) Regionen Sardiniens afgørelse nr. 42/17. På grundlag af denne afgørelse vedtog man den 2.11.2008 regionallov nr. 16, som blev bekendtgjort i regionen Sardiniens officielle tidende nr. 36 den 4.11.2006.

(5) Fluorit anvendes fortrinsvis til fremstilling af flussyre (denne syre anvendes i vid udstrækning til produktion af aluminiumfluorid med henblik på fremstilling af aluminium ved elektrolyse).

(6) Også kaldet galena.

(7) Reserverne var blevet beregnet den 31.5.2006.

(8) Jf. f.eks. Kommissionens beslutning C 46/2007 (ex nr. 59/07) af 27.2.2008, Rumænien, Automobile Craiova (ex Daewoo Romania) (EUT L 239 af 6.9.2008, s. 12).

(9) Udvælgelseskomitéen nævner en intern rente på 9,4 %. Regionen Sardiniens afdeling for minedrift (Servizio attività estrattive della Sardegna) bemærker dog, at dette tal ikke tager hensyn til den oprindelige kapital, som regionen har tilført (2 mio. EUR), skatter, negativt cash flow ved afslutningen af det projekt, der skyldes minelukningen (sikkerhed og miljøgenopretning) og betaling af en række andre beløb. Afdelingen for minedrift har beregnet den interne rente til 4,16 %.

(10) 8 %, ifølge Banca CIS′ version fra september 2006.

(11) 5-6 %, ifølge udvælgelseskomitéen (rapport af 21.5.2007).

(12) Ifølge samme rapport ville det være nødvendigt at forlænge aktiviteterne med yderligere 3,2 år for at afskrive disse investeringer. Det kan dog ikke fastslås, om minen indeholder de yderligere 800 000 tons, der er nødvendige for at forlænge aktiviteterne (under alle omstændigheder gælder koncessionen kun i ti år).

(13) Afgørelse nr. 4336/146, som blev truffet af regionen Sardiniens afdeling for minedrift den 8.4.2008.

(14) Med forbehold af parternes ret til fortrolig behandling.